CELEX: 32021D1054
Language: bg
Date: 2021-06-21 00:00:00
Title: Решение (ЕС) 2021/1054 на Съвета от 21 юни 2021 година относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти по отношение на търговските стандарти, приложими за маслиновите масла и маслиновите масла от маслинено кюспе и на метода за анализ за определянето на съдържанието на стигмастадиени в растителни масла

28.6.2021   
               
               
                  BG
               
               
                  Официален вестник на Европейския съюз
               
               
                  L 227/37
               
            
         РЕШЕНИЕ (ЕС) 2021/1054 НА СЪВЕТА
         от 21 юни 2021 година
         относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти по отношение на търговските стандарти, приложими за маслиновите масла и маслиновите масла от маслинено кюспе и на метода за анализ за определянето на съдържанието на стигмастадиени в растителни масла
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Международното споразумение за маслиновото масло и трапезните маслини от 2015 г. („Споразумението“) бе подписано от името на Съюза в съответствие с Решение (ЕС) 2016/1892 на Съвета (1) на 18 ноември 2016 г. в седалището на ООН в Ню Йорк, при условие че бъде сключено на по-късна дата. Споразумението влезе временно в сила на 1 януари 2017 г. в съответствие с член 31, параграф 2.
                  
               
                     (2)
                  
                  
                     Споразумението бе сключено на 17 май 2019 г. от името на Съюза с Решение (ЕС) 2019/848 на Съвета (2).
                  
               
                     (3)
                  
                  
                     В съответствие с член 7, параграф 1 от споразумението Съветът на членовете на Международния съвет за маслиновите продукти („Съветът на членовете“) трябва да приеме решения, с които се изменят търговските стандарти, приложими за маслиновите масла и маслата от маслинено кюспе.
                  
               
                     (4)
                  
                  
                     По време на 113-ата си сесия, насрочена за 28—30 юни 2021 г., Съветът на членовете трябва да приеме решения за изменение на търговските стандарти, приложими за маслиновите масла и маслиновите масла от маслинено кюспе („решенията за изменение“).
                  
               
                     (5)
                  
                  
                     Целесъобразно е да се установи позицията, която трябва да се заеме от името на Съюза в рамките на Съвета на членовете, тъй като решенията за изменение, които трябва да се приемат, ще имат правно действие за Съюза по отношение на международната търговия с другите членове на Международния съвет за маслиновите продукти (МСМП) и може да окажат съществено въздействие върху съдържанието на законодателството на Съюза, а именно върху пазарните стандарти относно маслиновото масло, приети от Комисията в съответствие с член 75 от Регламент (ЕС) № 1308/2013 на Европейския парламент и на Съвета (3).
                  
               
                     (6)
                  
                  
                     Решенията за изменение, които предстои да бъдат приети от Съвета на членовете, са свързани с промяна на граничните стойности за някои химически параметри на маслиновите масла и маслиновите масла от маслинено кюспе и с изменение на един метод за анализ. Промените в граничните стойности включват замяна на граничната стойност за α-токоферол в рафинирани масла с позоваване на добрите производствени практики, определяне на граничната стойност за олеинова киселина и палмитинова киселина в маслиновите масла и маслиновите масла от маслинено кюспе и определяне на гранична стойност за еритродиол в рафинираните масла. Методът за анализ се отнася до определянето на съдържанието на стигмастадиени в растителни масла. Решенията за изменение бяха широко обсъдени от технически и научни експерти по въпросите на маслиновото масло от Комисията и от държавите членки. Решенията за изменение ще допринесат за хармонизирането в международен план на стандартите за маслиново масло и с тях ще се създаде уредба, осигуряваща лоялна конкуренция при търговията с продукти в сектора на маслиновото масло. Поради това решенията за изменение следва да бъдат подкрепени.
                  
               
                     (7)
                  
                  
                     В случай че приемането на решенията за изменение по време на 113-ата сесия на Съвета на членовете бъде отложено поради факта, че някои членове не са в състояние да дадат своето одобрение, позицията, подкрепяща приемането на решенията за изменение, следва да се заеме от името на Съюза в рамките на евентуална процедура за приемане от Съвета на членовете чрез размяна на кореспонденция в съответствие с член 10, параграф 6 от споразумението. Процедурата за приемане чрез размяна на кореспонденция следва да започне преди следващата редовна сесия на Съвета на членовете през ноември 2021 г.
                  
               
                     (8)
                  
                  
                     С цел да се опази интересът на Съюза, в случай, че има вероятност позицияата, която трябва да се заеме от името на Съюза, да бъде повлияна от представена преди или по време на 113-ата сесия нова научна или техническа информация, на представителите на Съюза в рамките на Съвета на членовете следва да се даде възможността да поискат отлагане на приемането на решенията за изменение за по-късна сесия,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Съвета на членовете по време на 113-ата му сесия от 28 до 30 юни 2021 г. или в рамките на процедура за приемане на решения от Съвета на членовете чрез размяна на кореспонденция, която трябва да започне преди следващата му редовна сесия през ноември 2021 г., по отношение на търговските стандарти, приложими за маслиновите масла и маслиновите масла от маслинено кюспе e да се подкрепи приемането от Съвета на членовете на решенията за изменение на търговските стандарти, приложими за маслиновите масла и маслиновите масла от маслинено кюспе и на метода за анализ за определянето на съдържанието на стигмастадиени в растителни масла (4).
         
         
            Член 2
            В случай че има вероятност позицията, посочена в член 1, да бъде повлияна от нова научна или техническа информация, представена преди или по време на 113-ата сесия на Съвета на членовете, Съюзът следва да внесе искане за отлагане на приемането от Съвета на членовете на решенията за изменение на търговските стандарти или методите, приложими за маслиновите масла и маслиновите масла от маслинено кюспе, докато бъде установена позицията на Съюза въз основа на новата информация.
         
         
            Член 3
            Настоящото решение влиза в сила в деня на приемането му.
         
         
            Съставено в Люксембург на 21 юни 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение (ЕС) 2016/1892 на Съвета от 10 октомври 2016 г. за подписване от името на Европейския съюз и за временно прилагане на Международното споразумение за маслиновото масло и трапезните маслини от 2015 г. (ОВ L 293, 28.10.2016 г., стр. 2).
         
            (2)  Решение (ЕС) 2019/848 на Съвета от 17 май 2019 г. за сключването от името на Европейския съюз на Международното споразумение за маслиновото масло и трапезните маслини от 2015 година (ОВ L 139, 27.5.2019 г., стр. 1).
         
            (3)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (ОВ L 347, 20.12.2013 г., стр. 671).
         
            (4)  Вж. документ ST 8638/21 на http://register.consilium.europa.eu.